|(Foto Ist)|
Seumeujid Raya Baiturrahman awai phôn geupeugöt bak masa Keurajeuën Acèh. Meububông seumeujid nyan geupeugöt lagèë ciri khaih seumeujid-seumeujid laén di Nusantara bak masa nyan, bubông meusagoë meususôn peuët boh bubông.
Na duwa boh vèreusi seujarah teuntang riwayat geupeugöt seumeujid nyan. Ladôm sumbê geupeugah seumeujid nyan geupeudöng phôn bak thôn 1229 masihi lé Seulôtan Alauddin Johan Mahmudsyah. Teuma, sumbê nyang laé geupeugah seumeujid nyan geupeugöt lé Seulôtan Iseukanda Muda bak thôn 1612 masihi.
Lam sipanyang masa, seumeujid nyan tom jitêt lé Olanda yôh watèë jiprang Koetaradja (Banda Acèh) bak thôn 10 April 1873 masihi. Runtôh beunangun seumeujid teupancéng seumangat perlawanan ureuëng Acèh bak masa nyan. Ureuëng nyan geumeujuwang geupeutheun seumeujid sampé meulagoë darah. Lam prang nyan, awak Olanda maté sidroë panglima jih, Mayor Jeuneural Johan Harmen Rudolf Köhler bak thôn 14 April 1873 masihi.
Geudông seumeujid dudoë jipeugöt lom lé awak Olanda ateuëh paréntah Jeuneural Van Der Heijden. Jipeugöt keulayi seumeujid nakeuh jineuk cok haté ureuëng Acèh ngat jeuët jiduëk Olanda di Kutaraja. Seumeujid Raya Baiturrahman jipeugöt keulayi bak thôn 1879 – 1881 M. Arsitektur geudông nyang barô nyan geupeugöt lé de Bruchi nyang geucok curak Moghul (India).
Seumeujid nyang neuduëk bak pusat Kuta Banda Acèh nyan lheuëh nyan na meupadup-padup gö ka geupeuluwah. Phôn-phôn geupeuluwah bak thôn 1936 masihi. Ateuëh paréntah Gubernur Jeuneural A. PH. Van Aken, geupeugöt duwa boh kubah blah röt wië ngön blah röt uneun seumeujid. Lheuëh nyan, bak thôn 1958 - 1965 masihi, geudông seumeujid nyan geupeuluwah lom. Watèë geupeuluwah nyang keu duwa gö nyan geutamah duwa boh kubah teuk ngön duwa krak meunara blah röt barat.
Bak thôn 1992 masihi, geutamah lom duwa boh kubah ngön limöng boh meunara. Lheuëh nyan geupeuluwah leuën lom mandum luwah 16.070 mètè persegi.
Yôh watèë tragèdi tsunami bak thôn 26 Disèmbê 2004, seumeujid nyan seulamat adak pih na bacut nyang reulöh.
Teuma na geurènovasi sampé abéh beulanja Rp20 miliya. Pèng nyan meuasai nibak beunantu dônya internasyonal, antara laén nakeuh Saudi Charity Campaign. Geurènovasi nyan lheuëh bak 15 Januari 2008 masihi.
Lheuëh keuseuneulheuëh bak thôn 2015 masih yôh watèë doto Zaini Abdullah-Muzakir Manaf geuduëk Gubernur-Wakil Gubernur Acèh, seumeujid nyanb geurènovasi. Geupeugöt lagèë suwasana seumeujid Nabawi di Madinah, geupasang 12 boh payông elektrik, basement teumpat tuëng ië seumayang, teumpat parkir lom dimiyub tanoh, nyan mandum lheuëh geupeugöt bak thôn 2017 masihi.
|Rèplika beuntuk aseuli Seumeujid Raya Baiturrahman seugohlom jitêt lé Olanda.|
|Seumeujid Raya Baiturrahaman nyang jipeugöt laén lé Olanda. Gamba thôn 1880.|
|Di keuë Seumeujid Raya Baiturrahman thôn 1942.|
|Seumeujid Raya Baiturrahman seukita thôn 2003.|
|Seumeujid Raya Baiturrahman jinoë. Thôn 2022.|